"Waarde" is 'n konsep wat vir verskillende interpretasies oop is, gebaseer op die behoeftes, perspektiewe en persoonlike waardes van die individu. Hierdie artikel poog om op die waardekonsep vanuit 'n rekenmeesterskapsperspektief te reflekteer deur die kwalitatiewe aspekte te analiseer en die impak hiervan op die kwantitatiewe aspekte van waardebepaling en die verslagdoening daarvan, te evalueer. Vanuit 'n kwantitatiewe perspektief poog rekeningkunde om die monetêre waardes van items te meet en te rapporteer. Daar is egter 'n beweging na 'n gemengde waardasiemodel met baie finansiële state wat sowel historiese koste as waarde-gebaseerde rekeningkundige inligting bevat.